Σουβλάκια με κοτόπουλο «σαούρμα»
Μοσχομυριστό σουβλάκια κοτόπουλο «σαούρμα» μαριναρισμένα με Ανατολίτικα μπαχαρικά.
800 - 1.000 γρ. φιλέτο από στήθος ή μπούτι κοτόπουλου, κομμένο σε κύβους των 2,5 εκ, το χυμό από 3 λεμόνια, 1 κουτ. σούπας μείγμα μπαχαρικών ζατάαρ, 1 κουτ. γλυκού πάπρικα γλυκιά σε σκόνη, 1/2 κουτ. γλυκού σποράκια κάρδαμου (τα βγάζουμε από τις κάψες του και τα κοπανίζουμε καλά στο γουδί - εναλλακτικά, παίρνουμε έτοιμη σκόνη), 1/2 κουτ. γλυκού κουρκουμά, 1/2 κουτ. γλυκού μπαχάρι σε σκόνη, 1/2 κουτ. γλυκού πάπρικα καυτερή σε σκόνη, 2 λιωμένες σκελίδες σκόρδου
Ανακατεύουμε το χυμό από τα λεμόνια, το μείγμα μπαχαρικών ζατάαρ, τη πάπρικα, τα σποράκια κάρδαμου, τον κουρκουμά, το μπαχάρι σε σκόνη, την πάπρικα και τις σκελίδες σκόρδου. Μαρινάρουμε τους κύβους κοτόπουλου για 3 - 4 ώρες στο ψυγείο.Tους σκουπίζουμε καλά με απορροφητικό χαρτί κουζίνας, τους αλείφουμε με ελαιόλαδο, τους αλατοπιπερώνουμε και τους περνάμε σε καλαμάκια.Στα κάρβουνα: Δυνατή αρχικά, χαμηλότερη στη συνέχεια φωτιά. Χρόνος ψησίματος: 16΄- 18΄ (στήθος), περίπου 22΄ (μπούτι). Τι είδαμε: Ιδιαίτερα νόστιμα σουβλάκια, τρυφερά και ζουμερά, με κατά τόπους τραγανή, θαυμάσια καπνιστή κρούστα. Στο γκριλ: Αρχικά στους 200° C και στη συνέχεια στους 180° C, 16 - 17 λεπτά το στήθος και για 18 - 20 λεπτά το μπούτι.Ψήνουμε αραβικές πίτες για 1 - 2 λεπτά και σε κάθε πίτα τυλίγουμε τους κύβους από 1 σουβλάκι μαζί με «ταχινόσαλτσα με λεμόνι» ή γιαούρτι, και μείγμα από ψιλοκομμένες ντομάτες, κρεμμύδι και μαϊντανό ή, απλώς, τα πασπαλίζουμε με λίγο σουμάκι ή μείγμα ζατάαρ.
Κοτόπουλο